A BIZOTTSÁG 1222/2006/EK RENDELETE
(2006. augusztus 11.)
az 1493/1999/EK tanácsi rendelet 30. cikkében előírt krízislepárlásnak egyes olaszországi borokra vonatkozóan történő megindításáról szóló 944/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikke (1) bekezdése második albekezdésének f) pontjára,
mivel:
(1)
Tekintettel arra, hogy egyszerre több lepárlási intézkedés van folyamatban, az olasz hatóságok azt állapították meg, hogy a lepárlóüzemek és a felügyelő hatóságok kapacitásai nem elegendőek a lepárlások zökkenőmentes lebonyolításának biztosításához. A 944/2006/EK bizottsági rendeletben (2) előírt intézkedés hatékonyságának biztosításához szükséges tehát az asztali boroknak a lepárlóüzembe történő beszállítására meghatározott időszakot 2007. február 28-ig, az alkoholnak az intervenciós hivatalba történő beszállítására meghatározott időszakot pedig 2007. május 31-ig meghosszabbítani. Az m. t. minőségi borok tekintetében a bornak a lepárlóüzembe történő beszállítására vonatkozóan megállapított időszakot 2006. szeptember 15-ig, az alkoholnak az intervenciós hivatalba történő beszállítására vonatkozóan engedélyezett időszakot pedig 2006. október 16-ig kell meghosszabbítani.
(2)
A 944/2006/EK rendeletet ezért ennek megfelelően módosítani kell.
(3)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 944/2006/EK rendelet 4. cikke (1) bekezdésének helyébe a következő szöveg lép:
„(1) A jóváhagyott szerződések tárgyát képező bormennyiségeket az asztali borok esetében legkésőbb 2007. február 28-ig, az m. t. minőségi borok esetében pedig legkésőbb 2006. szeptember 15-ig a lepárlóüzembe kell szállítani. Az előállított alkoholt a 6. cikk (1) bekezdésének megfelelően az asztali borok esetében legkésőbb 2007. május 31-ig, az m. t. minőségi borok esetében legkésőbb 2006. október 16-ig be kell szállítani az intervenciós hivatalba.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 11-én.